Примитивно право (појам и одлике)

У историји људског друштва постојали су различити облици људских заједница (род, братство, племе, савез племена) које нису биле организоване по принципу државе. Иако у науци не постоји општа сагласност око назива тих заједница, најчешће их означавамо терминима првобитне заједнице или племенска друштва. Без обзира на то који назив користимо заједничка одлика им је да се ради о преддржавним заједницама. У таквим заједницама нису постојали специјализовани органи који би доносили прописе или били надлежни за њихово провођење, као ни органи који би решавали судске спорове. Међутим, и у таквим заједницама људи су живели по одређеним правилима. Дакле, упркос томе што већина савремених дефиниција везује право искључиво за државу, то никако не значи да право није постојало и у друштвима без државне организације.

Поставља се питање како означити то право? У науци су предлагани различити термини – обичајно право, народско право, племенско право... Као најподеснији термин сматра се примитивно право. Дакле, под примитивним правом подразумевамо она правила понашања путем којих су били регулисани друштвени односи у преддржавним заједницама. На првом месту то су били обичаји. Обичаје дефинишемо као устаљена правила понашања која настају као резултат дуготрајног понављања и временом улазе у свест људи као обавезна. Њихов „творац“ је најчешће непознат. Обичаји су се по правилу разликовали од заједнице до заједнице. Нпр. нешто што се у одређеној заједници сматрало за дозвољено, у другој заједници је могло бити забрањено. То значи да се у једној заједници очекивало од њених чланова да се понашају у складу са одређеним правилом, а у другој заједници је то исто понашање могло бити санкционисано.

Поред обичаја, као једног од регулатора понашања људи, постојала је могућност да и владари који уживају велики ауторитет у својим заједницама наметну члановима те заједнице неке нове норме понашања или измене постојеће. Уколико се та нова правила понашања буду понављала довољно дуго и она ће временом прерасти у обичаје.

Трећи регулатор понашања били су табуи. Реч је о забранама које су се односиле на различите аспекте живота у преддржавним заједницама. Све оно што није било обухваћено табуом, сматрало се дозвољеним. Табуи су се могли односити на одређене речи, понашања, лица, животиње и сл. Нпр. у појединим заједницама владар се сматрао светим и нико није смео да га додирне, забрањује се убијање појединих животиња или изговарање одређених речи, странцу се не говори властито име итд.

Дакле, можемо закључити да су основне одлике примитивног права:

1. усменост,

2. еластичност - у зависности од околности случаја поједине одредбе се могу другачије тумачити или мењати,

3. „законодавац“ (онај ко је утврдио одређено правило понашања) најчешће није познат.

За она лица који се нису придржавали правила понашања унутар своје заједнице била је предвиђена одговарајућа санкција. У почетку су те санкције биле спорадичне и имале су магијски односно религијски карактер. Међутим, то никако није умањивало њихову ефикасност у пракси. Временом се јављају и организоване санкције. Неке од њих су биле протеривање из заједнице (санкција која је била равна смртној казни јер појединац није могао опстати изван заједнице), извргавање порузи или бојкот од стране заједнице... Сукоби између припадника различитих заједница могли су довести до крвне освете, која се у почетку кретала од апсолутне, да би временом била сужена најпре на породицу, а затим само на прекршиоца. Дакле, од колективне одговорности ишло се ка индивидуалној.

Следећа етапа у развоју санкција била је талион („око за око, зуб за зуб“), што је у принципу значило да се прекршиоцу враћа истом мером. Талион је могао бити директан (узвраћа се на исти начин) или симболичан (нпр. клеветнику се одсеца језик).

Као последња фаза у развоју санкција јавља се композиција, тј. материјална надокнада. Она је у почетку била добровољна (њена примена је зависила од воље оштећеног), а касније је постала обавезна.